Abdullah Muzakir Walad

Abdullah Muzakir Walad (lahé tanggai 20 buleuën lapan thôn 1920) nakeuh sidroë Gubernur Acèh bak periode thôn 1968 sampoë thôn 1978.

Riwayat Udép 
Abdullah Muzakir Walad lahé geuh di gampông Lubôk Sukôn Ingin Jaya, Acèh Rayek nibak tanggai 20 buleuën lapan thôn 1920. Gopnyan geujak sikula dasar geuh di HIS Sigli nibak thôn 1935. Lheuëh nyan neusambông sikula lom bak MULO ngön tamat geuh bak sikula nyan thôn 1939. Tamat disinan gopnyan geusambông teuma sikula u Kweekschool Muhammadiyah Yogyakarta ngön tamat bak thôn 1941.

Masa Keurija Gurèe bak Sikula 
Lheuëh seuleusoë nibak sikula gurèe, gopnyan keuphôn that geukeurija seubagoë gurèe bak sikula rakyat VI dari thôn 1942 sampoë thôn 1946. Lam masa jeuët keu gurèe nyan gopnyan narhôh cit geutamöng lam dinas teuntra. Bak thôn 1942 mantong lam masa Beulanda gopnyan rhôh lam Stadswacht, saboh pasukan patroli nyang jipeugot lé KNIL. Sithôn lheuëh nyan gopnyan ka geuteurimöng ilmèe semi militè bak sikula gurèe atra jipeugot lé Jeupang.

Masa Lam Militèr 
Lheuëh Proklamasi Indonesia Merdeka, Abdullah Muzakir Walad ka geutamöng lam Lasykar Rakyat cabeuëng Ingin Jaya disinan gopnyan jeuët keu sidroë uleè kompi. Geumat jabatan ulèe kompi nyan sira gopnyan geukeurija seubagoë buët droëgeuh, gurèe ngön keupala sikula.

Hana trép meunan, dudoë geupiyôh nibak mandum buët lam bhaih peundidèkan ngön ka peunöh geutamöng lam militèr. Gopnyan meurumpok meurunoë bak Latihan Opsir Peulisi Teuntra Sumatera di Bukit Tinggi tamat bak thôn 1946 ngön pangkat kaptèn seureuta jeuët keu anggèta nyang tamat ngön pontèn paléng got.

Bak tanggai 25 buleuën peuët thôn 1947, Abdullah Muzakir geutamöng lam Divisi X/TRI ngön jabatan gopnyan seubagoë Komandan Seksi-VIII/Peulisi Teuntra. Dua buleuën lheuëh nyan, bak buleuën nam thôn 1947, Daud Beureu'éh neupeugot TNI di Dairah Militè Acèh, Langkat, ngön Tanöh Karo disinan Abdullah Muzakir ka geutunyok seubagoë Komandan Peulisi Teuntra Divisi X Kutaraja. Bak masa nyan, Abdullah Muzakir ka meurumpok pangkat seubagoë mayor. Lheuëh nibak nyan teuma, Abdullah Muzakir geuduëk keu Komandan Corps Peulisi Militèr Langkat ngön Tanöh Karo ngön Komandan Batalion IV CPM Sumatera.

Leupah nibak masa prang kemerdekaan Indonesia, Abdullah Muzakir ka neupiyôh dari militèr bak thôn 1952 pangkat keuneulheuëh gopnyan nakeuh sidroë Letnan Kolonel. Bah that meunan, gopnyan mantong teutap geupeucaya lam macam tugaih militèr cit lagèe tugaih geuh nyang jeuët keu anggèta Delegasi 28, tugaih gopnyan disinan jeuët keu ureuëng jak mupakat Daud Beureu'éh bah geupiyôh dari prang syèdara DI/TII di Acèh.

Masa Meuniaga 
Thôn 1953 gopnyan ka neuminah u Jakarta, bak teumpat barô nyan gopnyan ka geumulai usaha meuniaga. Lam bhaih nyan gopnyan geupeuphôn ngön jeuët keu Manajer bak NV Permai dari thôn 1953 sampoë 1960.

Piyôh dari NV Permai, gopnyan geuwoë u Acèh, jeuët keu Direktur PT Panca Usaha dari thôn 1961 sampoë 1967. Bak masa nyan laén nibak geuduëk keu direktur PT Panca Usaha, Abdullah Muzakir gopnyan geumat cit jabatan Direktur Fa. H.M. Amin, Keutuha Gabungan Pengusaha Ekspor Indonesia Sementara (GPEIS), Keutuha Badan Musyawarah Pengusaha Nasional Swasta (BAMUNAS) Acèh, Direktur Seksi Perdagangan BAPIPDA, ngön Kuasa Direksi Badan Otorita Jalan Raya Aceh.

Masa Gubernur Acèh 
Nibak tanggai 23 buleuën lheè thôn 1968, lé Presiden Soeharto, Abdullah Muzakkir Walad ka neuangkèe seubagoë Gubernur Acèh ngön nyang duëk keu Waki Gubernur nakeuh Marzuki Nyakman. Na trép 10 thôn gopnyan duëk gubernur, meusigo cit ngön jabatan laén geuduëk keu Anggèta MPR Utôsan Dairah bak thôn 1972 ngon thôn 1977, gopnyan geuduëk cit seubagoë Keutuha Diwan Pembina Kokarmendagri Acèh ngön Korpri Tingkat I Acèh (1968-1978).

Lam masa gopnyan duëk gubernur, bhom Johan Harmen Rudolf Köhler jipinah u Kerkhoff, Banda Aceh nyan geulakèe lé gopnyan seubab ka geudeungo haba nakeuh Bhom Tanah Abang, Jakarta keuneuk jipinah le peumerentah di Jakarta. Laén nibak nyan, gopnyan nakeuh gubernur nyang ka geusampôh mandum jabatan widana di Acèh bak tanggai 18 buleuën siblah thôn 1974. Lam masa gopnyan gubernur cit di Acèh ka geupeudong Pusat Dokumentasi dan Informasi Aceh bak thôn 1977.

Lheuëh seuleusoë bak neuduëk keu Gubernur Acèh, Abdullah Muzakir jeuët keu Peunasèhat Mobil Oil Indonesia ngön Konsultan PT Arun LNG.

Nè seunurat 

Ureueng asai Acèh Rayek
Gubernur Acèh